In nomine sanctæ et individuæ Trinitatis. Ego Hugo, Senonensis archiepiscopus, notum fieri volo omnibus hominibus quod Milo, filius Milonis de Arveio, concessit et laudavit in præsentia nostra ecclesiæ Pontiniaci quidquid pater ejus eidem ecclesiæ antea donaverat atque concesserat, sicut eadem ecclesia id tenebat, eo die quo hæc carta scripta est; et sicut in carta patris ejus sigillo nostro signata digestum est, videlicet: quidquid juris in territorio Challiaci, sive in proprietate, sive in casamentis, pater ejus habuerat; quinque etiam solidos censuales de pratis quæ sunt super Asmantiam, quorum medietatem in proprio habebat pater ejus; reliquam vero Rainerius de Rupe ab ipso tenebat. Similiter dimidiam partem Brollii quam idem Milo et prædictus Rainerius de Rupe tenebant, et Ulricum, et totum tenementum ejus et sex denarios annui census, quos persolvebant præfato Miloni ipsi monachi Pontiniacenses de pratis prædicti Ulrici. Hæc omnia, quæ Milo pater Milonis donaverat ecclesiæ Pontiniaci, recognovit Milo, filius ejus, in præsentia nostra et concessit memoratæ ecclesiæ, jure perpetuo possidendum; voluitque ut hujus recognitionis et cognitionis hæc cartula scriberetur, nostroque sigillo muniretur. Hujus recognitionis et concessionis testes sunt: Guillelmus, archidiaconus, frater noster; Herveus, præpositus, itidem frater noster; Manasses de Villamauri, archidiaconus Trecensis; Rainerius de Briena, canonicus; Salo de Boiliaco; Julduinus de Turni et Gauterius de Bozacre. Actum in præsentia nostra, anno dominicæ Incarnationis millesimo centesimo quinquagesimo septimo octavo, idus julii.